text: Aktiesalg skal forhindre butiksdød
  07 april 2014 kl. 13.08
  Mandag aften sætter beboerne i Vejrup gang i et aktiesalg. Der skal samles ind til en ny købmandsforretning.
  I nabokvarteret ejer naboen 5 % af købmandsforretningen, imens du selv og genboen også har en andel.
  Sådan kan fremtiden komme til at se ud for beboerne i Vejrup, hvis deres planer om et aktiesalg bliver en succes. Ved et borgermøde mandag aften kan beboerne nemlig købe aktier til en kommende købmandsforretning.
  Butiksdøden raser ellers som bekendt i Syd- og Sønderjylland, og har smittet fra landsby til landsby. I de seneste fire år er 72 dagligvarebutikker i landsdelen bukket under.
  Men i Vejrup tror en arbejdsgruppe i på, at investering er den nye kur mod butiksdøden.
  Den nuværende købmand trækker sig snart tilbage, og beboerne skal samle 2 millioner kr. ind, hvis den nye købmandsforretning skal i hus. Allerede nu har en af byens beboere, Ivan A. Hansen, givet tilsagn om at spæde til med 1,5 million.
  Aktiesalget bliver skudt i gang k.l 19.00.
  Om det lykkes beboerne at samle penge nok allerede i aften, kan du se i aftenens live-udsendelse.
  Fakta om Vejrup:
  - har 1214 indbyggere.- blev årets landsby i 2008.- har tidligere samlet penge ind til en hal.
  
  